
Javítóintézeti fiatalok érzelmei a társadalmi identitás tükrében

Kulcsszavak: társadalmi identitás, érzelmek, javítóintézet, ANOVA
A dolgozat célja, hogy feltárja, miként befolyásolja a társadalmi identitás –az észlelt társadalmi pozíció, az etnikai hovatartozás, a vallásosság, a csoporttagság és a kollektív önértékelés – a zárt intézményekben élő fiatalok érzelmi állapotát.
Az adatgyűjtés során személyesen volt lehetőségünk a fiatalokkal találkozni és felvenni velük a többkérdéses interjúkat.Az alábbi intézetekben jártunk: Esztergomi Speciális Gyermekotthoni Központ, Rákospalotai Javítóintézet és Központi Speciális Gyermekotthon, Aszódi Javító Intézet, valamint a Szőlő utcai Budapesti Javítóintézet.
Az intézmény falain belül átélt érzelmek mérésére a Módosított Diszkrét Emóciókat Vizsgáló Kérdőívet használtam fel, amely külön mérte az elmúlt két hétben átélt pozitív és negatív érzelmeket.
Az eredmények azt mutatják, hogy az érzelmek kapcsolatban állnak az észlelt társadalmi pozícióval, a vallásossággal, az egyén csoporttagságaival, valamint az intézményhez fűződő érzéseivel. Például azok a fiatalok, akik képesek voltak új csoportkapcsolatokat kialakítani, gyakrabban éltek át pozitív érzelmeket. Ezzel szemben a vallásosság elsősorban a negatív érzelmek szintjén hozott eltéréseket: a vallásos fiatalok ritkábban tapasztaltak negatív érzelmeket, mint nem vallásos társaik.
 



